### NN 137/2025 (7.11.2025.), Pravilnik o načinu utvrđivanja visine sredstava koje Republika Hrvatska osigurava u državnom proračunu za pokrivanje dijela obveza mirovinskog osiguranja

Ministarstvo rada, mirovinskoga sustava, obitelji i socijalne politike

2051

Na temelju članka 151. stavka 3. Zakona o mirovinskom osiguranju (»Narodne novine«, broj 96/25.) ministar rada, mirovinskoga sustava, obitelji i socijalne politike uz prethodnu suglasnost ministra nadležnog za financije donosi

PRAVILNIK

O NAČINU UTVRĐIVANJA VISINE SREDSTAVA KOJE REPUBLIKA HRVATSKA OSIGURAVA U DRŽAVNOM PRORAČUNU ZA POKRIVANJE DIJELA OBVEZA MIROVINSKOG OSIGURANJA

Članak 1.

(1) Ovim Pravilnikom uređuje se način utvrđivanja visine sredstava iz članka 151. stavka 1. Zakona o mirovinskom osiguranju (»Narodne novine«, broj 96/25. – u daljnjem tekstu: Zakon), koje Republika Hrvatska osigurava u državnom proračunu za pokrivanje dijela obveza mirovinskog osiguranja koje se ne osiguravaju iz doprinosa za obvezno mirovinsko osiguranje na temelju generacijske solidarnosti, a nastaju:

1. priznavanjem i određivanjem mirovine pod povoljnijim uvjetima prema općim i posebnim propisima o mirovinskom osiguranju te međunarodnim ugovorima

2. određivanjem dodataka odnosno povećanja mirovine prema posebnim propisima koji uređuju to pravo

3. isplatom godišnjeg dodatka

4. obračunom i isplatom doprinosa za posebne kategorije osiguranika određene zakonom koji uređuje doprinose

5. druge slučajeve određene zakonom.

(2) Ovim Pravilnikom uređuje se i način utvrđivanja visine sredstava iz članka 151. stavka 2. Zakona koje Republika Hrvatska osigurava u državnom proračunu u svoti koja nedostaje ako se planiranim prihodima iz doprinosa iz članka 150. Zakona ne mogu pokriti planirani rashodi koji se financiraju iz doprinosa.

Članak 2.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 3.

Visina obveza iz članka 1. ovoga Pravilnika za svaku poslovnu godinu utvrđuje se godišnjim financijskim planom Hrvatskog zavoda za mirovinsko osiguranje (u daljnjem tekstu: Zavod) i državnim proračunom Republike Hrvatske.

Članak 4.

Radi utvrđivanja visine sredstava iz državnog proračuna za pokrivanje dijela obveza mirovinskog osiguranja iz članka 1. stavka 1. točke 1. ovoga Pravilnika Zavod je dužan na temelju ukupne svote mirovine korisnika utvrditi iznos dijela mirovine koji pripada pod povoljnijim uvjetima i evidentirati ga kao obvezu Republike Hrvatske.

Članak 5.

(1) Dio mirovine ostvaren i/ili određen pod povoljnijim uvjetima iz članka 4. ovog Pravilnika računa se tako da se ukupna svota mirovine određena prema ukupnom mirovinskom stažu umanji za dio mirovine za staž osiguranja iz članka 29. Zakona.

(2) Dio mirovine za staž osiguranja iz članka 29. Zakona računa se tako da se cijela mirovina podijeli s ukupnim mirovinskim stažem i tako dobivena svota mirovine po godini mirovinskog staža pomnoži s faktorom preračuna iz članka 6. ovoga Pravilnika i s ukupnim stažem osiguranja iz članka 29. Zakona.

(3) Za izračun dijelova mirovine prema ovome članku pod stažem osiguranja iz članka 29. Zakona smatra se efektivno razdoblje provedeno po osnovi rada u obveznom mirovinskom osiguranju i vrijeme staža osiguranja koje se osiguraniku koji je radio na osobito teškim i za zdravlje štetnim radnim mjestima ili zanimanjima računalo s povećanim trajanjem prema propisima koji su bili ili su na snazi u razdoblju u kojemu je staž osiguranja ostvaren.

Članak 6.

(1) Pri određivanju dijela mirovine prema članku 5. stavku 2. ovoga Pravilnika faktor preračuna iznosi za:

1) mirovinu hrvatskih branitelja iz Domovinskog rata od 30. svibnja 1990. do 30. lipnja 1996. i za obiteljsku mirovinu ostvarenu nakon smrti tih hrvatskih branitelja:

a) starosnu, prijevremenu starosnu, invalidsku i obiteljsku mirovinu prema općem propisu koje su povećane prema posebnom propisu 0,85

b) invalidsku i obiteljsku mirovinu ostvarenu prema posebnom propisu, kao i obiteljsku mirovinu ostvarenu prema općem propisu nakon smrti korisnika invalidske mirovine ostvarene prema posebnom propisu 0,40

c) invalidsku mirovinu određenu razmjerno utjecaju pojedinih uzroka na djelomični ili potpuni gubitak radne sposobnosti ostvarenu prema posebnom propisu 0,45

2) mirovinu pripadnika Hrvatske domovinske vojske mobilizirane od 17. travnja 1941. do 15. svibnja 1945. za obiteljsku mirovinu ostvarenu nakon smrti tih pripadnika 0,85

3) mirovinu sudionika Narodnooslobodilačkog rata i za obiteljsku mirovinu ostvarenu nakon smrti tih sudionika:

a) sudionika Narodnooslobodilačkog rata prije 9. rujna 1943., odnosno 13. listopada 1943. godine 0,70

b) sudionika Narodnooslobodilačkog rata od 9. rujna 1943., odnosno 13. listopada 1943. do 15. svibnja 1945. godine 0,85

4) mirovinu bivših političkih zatvorenika i za obiteljsku mirovinu ostvarenu nakon smrti tih osiguranika 0,55

5) mirovinu članova Hrvatske akademije znanosti i umjetnosti i za obiteljsku mirovinu ostvarenu nakon smrti tih osiguranika 1,0

6) mirovinu zastupnika u Hrvatskome saboru, bivših članova Vlade Republike Hrvatske, sudaca Ustavnog sud Republike Hrvatske i glavnog državnog revizora i za obiteljsku mirovinu ostvarenu nakon smrti tih osiguranika 0,45

7) mirovinu ovlaštenih službenih osoba unutarnjih poslova i pravosuđa i za obiteljsku mirovinu ostvarenu nakon smrti tih djelatnika 0,60

8) mirovine bivših članova Izvršnog vijeća Sabora i administrativno umirovljenih saveznih javnih službenika i za obiteljsku mirovinu ostvarenu nakon smrti tih osiguranika 0,75

9) mirovine ostvarene prema Zakonu o posebnim pravima iz mirovinskog osiguranja i pravima po osnovi nezaposlenosti zaposlenika u Istarskim ugljenokopima »Tupljak« d.d. Labin i za obiteljsku mirovinu ostvarenu nakon smrti tih korisnika 0,75

10) mirovine radnika profesionalno izloženih azbestu i za obiteljsku mirovinu ostvarenu nakon smrti tih korisnika 0,90

11) mirovine djelatnih vojnih osoba koje su ostvarene i određene na temelju Zakona o mirovinskom i invalidskom osiguranju vojnih osiguranika koji je 8. listopada 1991. preuzet u Republici Hrvatskoj kao republički zakon 0,65

12) mirovine djelatnih vojnih osoba, policijskih službenika i ovlaštenih službenih osoba te radnika na poslovima razminiranja, koje se ostvaruju i određuju na temelju Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba, Zakona o humanitarnom razminiranju odnosno Zakona protuminskom djelovanju i Zakona o posebnim pravima iz mirovinskog osiguranja zaposlenika na poslovi razminiranja i za obiteljsku mirovinu ostvarenu nakon smrti tih osiguranika 0,65

13) mirovine osiguranika članova posade broda u međunarodnoj i nacionalnoj plovidbi i za obiteljsku mirovinu ostvarenu nakon smrti tih osiguranika 0,90

14) mirovine osiguranika kojem je u ukupan mirovinski staž uračunat i staž osiguranja navršen do 8. listopada 1991. prema Zakonu o mirovinskom i invalidskom osiguranju vojnih osiguranika, i plaće (osobni dohodak i posebni dodaci) ostvarene u bivšoj JNA u iznosu od 63,22 %, i za obiteljsku mirovinu ostvarenu nakon smrti tih osiguranika iznosi 0,90.

15) mirovine osiguranika profesionalnih vatrogasaca koje se ostvaruju i određuju na temelju Zakona o vatrogastvu i za obiteljsku mirovinu iza smrti tih osiguranika 0,65.

16) invalidske mirovine vojnih osoba koje se ostvaruju i određuju na temelju Zakona o službi u Oružanim snagama Republike Hrvatske i za obiteljsku mirovinu ostvarenu nakon smrti tih osiguranika 0,40.

17) starosne mirovine baletnih i plesnih kazališnih umjetnika i plesača-pjevača u Ansamblu Lado, koje se ostvaruju i određuju na temelju članka 43. stavka 2. i članka 62. stavka 2. Zakona o kazalištima i za obiteljsku mirovinu nakon smrti tih korisnika 0,65.

(2) Iz prihoda državnog proračuna u cijelosti se financiraju:

1) mirovine pripadnika bivše JNA, preuzete sukcesijom bivše SFRJ, čije je korištenje osigurano na temelju općeg propisa koji je bio na snazi do stupanja na snagu Zakona

2) mirovine bivših službenika u saveznim tijelima bivše SFRJ preuzetih člankom 38. Prijelaznih i završnih odredbi Zakona o izmjenama i dopunama Zakona o mirovinskom osiguranju, »Narodne novine« broj 147/02., stupio na snagu 18. prosinca 2002.) – (Zakon o mirovinskom osiguranju, »Narodne novine«, broj 147/02., 117/03., 30/04., 177/04., 92/05., 43/07., 79/07., 35/08., 40/10., 121/10., 61/11., 114/11., 76/12., 133/13.)

3) mirovine pripadnika Hrvatskog vijeća obrane koje se ostvaruju na temelju Ugovora između Republike Hrvatske i Bosne i Hercegovine o suradnji na području prava stradalnika rata u Bosni i Hercegovini koji su bili pripadnici Hrvatskog vijeća obrane i članova njihovih obitelji (»Narodne novine« – Međunarodni ugovori« broj 2/06.) koji je stupio na snagu 22. veljače 2006.

ZAVRŠNE ODREDBE

Članak 7.

Danom stupanja na snagu ovoga Pravilnika prestaje važiti Pravilnik o načinu utvrđivanja visine sredstava koje Republika Hrvatska osigurava u državnom proračunu za pokrivanje dijela obveza mirovinskog osiguranja (»Narodne novine«, br. 33/17., 138/20., 77/23.).

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/28
 Urbroj: 524-05-01-02/2-25-5
 Zagreb, 17. listopada 2025.

Ministar
 Marin Piletić, v. r.